
    545400 SIGHIŞOARA
Str. Muzeului nr.7, Tel./Fax 0265 - 771278

H O T Ă R Â R E A   NR. 102
                                                              din 27 iunie 2017
                 privind acordarea unui mandat general Primarului Municipiului Sighișoara în vederea 
 reprezentării Consiliului Local al Municipiului Sighișoara în fața instanțelor de judecată
   
Consiliul Local al Municipiului Sighişoara, întrunit în şedinţă ordinară,   
Luând act de proiectul de hotărâre şi referatul de aprobare al Primarului municipiului, în calitate de iniţiator, înregistrat cu nr. 13.013/VI/2/12.05.2017, calitate conferită de prevederile art. 33 din Legea nr. 393/2004 privind Statutul aleşilor locali, cu modificările şi completările ulterioare, coroborat cu prevederile art. 45 alin. (6) din Legea nr. 215/2001, Legea administraţiei publice locale, republicată, cu modificările şi completările ulterioare;

Ținând cont de principiul autonomiei locale, autoritățile administrației publice locale au dreptul și capacitatea efectivă de a soluționa și gestiona, în numele și în interesul colectivității locale pe care o reprezintă, treburile publice, în condițiile legii;
Ținând cont de faptul că, pe rolul instanțelor de judecată se află și se vor afla o serie de litigii în care Consiliul Local al Municipiului Sighișoara are calitate procesuală, se apreciază ca fiind oportună desemnarea unei persoane care să reprezinte interesele autorității deliberative în justiție. Pentru aceasta este oportun a se acorda un mandat general Primarului Municipiului Sighișoara, de a reprezenta interesele Consiliului Local al Municipiului Sighișoara în fața instanțelor de judecată;

Având în vedere prevederile art. 21 alin. (2), (2^1) și art. 62 alin. (1) din Legea nr. 215/2001, Legea administrației publice locale, republicată, cu modificările și completările ulterioare, care stipulează faptul că, în justiție primarul este cel care reprezintă unitatea administrativ - teritorială;
Având în vedere prevederile art. 21 alin. (3) din Legea nr. 215/2001, Legea administrației publice locale, republicată, cu modificările și completările ulterioare, care stipulează faptul că primarul, respectiv preşedintele consiliului judeţean, poate împuternici o persoană cu studii superioare juridice de lungă durată din cadrul aparatului de specialitate al primarului, respectiv al consiliului judeţean, sau un avocat care să reprezinte interesele unităţii administrativ - teritoriale, precum şi ale autorităţilor administraţiei publice locale respective, în justiţie;

Având în vedere Raportul de specialitate, înregistrat cu nr. 13.015/VI/2/12.05.2017 al Biroului Juridic, prin care se propune acordarea unui mandat general Primarului Municipiului Sighișoara în vederea reprezentării Consiliului Local al Municipiului Sighișoara în fața instanțelor de judecată, îndeplinindu-se prevederile legale în acest sens;
Având în vedere avizele favorabile ale comisiilor de buget, urbanism, comerț și juridică;
În temeiul art. 36 (9), art. 45 (1) şi a art. 115 (1) lit. „b” din Legea nr. 215/2001, Legea administraţiei publice locale, republicată, cu modificările şi completările ulterioare,

       H O T Ă R Ă Ş T E:
Art. 1. Se mandatează Primarul Municipiului Sighișoara să reprezinte interesele Consiliului Local al Municipiului Sighișoara în toate litigiile prezente și viitoare, în care acesta este parte, aflate pe rolul instanțelor de judecată.
Art. 2.  În temeiul mandatului de reprezentare, Primarul Municipiului Sighișoara va semna toate actele procedurale care se vor emite în numele și pe seama Consiliului Local al Municipiului Sighișoara, iar Secretarul Municipiului Sighișoara le va contrasemna pentru legalitate.
Art. 3.
Consiliul Local al Municipiului Sighișoara își însușește toate actele procedurale întocmite în numele său de Primarul Municipiului Sighișoara și care au fost efectuate în toate litigiile în care acesta este parte și care se află pe rolul instanțelor judecătorești.
Art. 4. Mandatul este dat pentru toate actele procedurale întocmite atât în faza de judecată, în toate ciclurile procesuale, cât și în faza de executare silită.
Art. 5. Primarul Municipiului Sighișoara poate împuternici o persoană cu studii superioare juridice de lungă durată din cadrul aparatului de specialitate al primarului, care să reprezinte interesele unităţii administrativ - teritoriale, precum şi ale autorităţilor administraţiei publice locale respective. 
Art. 6. Cu ducerea la îndeplinire a prevederilor prezentei hotărâri se încredinţează Primarul Municipiului Sighişoara, Secretarul Municipiului Sighișoara și Biroul Juridic din cadrul Municipiului Sighișoara.
Art. 7. Prin grija d-nei Bizo Anca, Secretar al Municipiului Sighişoara, prezenta hotărâre va fi comunicată, în termenul prevăzut de lege, Primarului Municipiului Sighişoara, Prefectului Judeţului Mureş şi se va aduce la cunoştinţă publică, prin publicarea pe pagina de internet la adresa www.sighisoara.org.ro.

PREŞEDINTE DE ŞEDINŢĂ,

  

     Matei Ovidiu – Daniel         
                                                                                                Contrasemnează/Avizat pentru legalitate

                   SECRETAR,



                     Bizo Anca
(Prezenta s-a adoptat cu 12 voturi ”pentru” și 4 ”abțineri”)

  Prezenta s-a difuzat astfel:

  1 ex. dos. hotărâri;

  1 ex. dos. şedinţă;

  1 ex. Instituţia Prefectului - Judeţul Mureş;

  1 ex. Primar;

  1 ex. Viceprimar;

  1 ex. Secretar;

  1 ex. Serviciul Administrație publică locală;  

  2 ex. Biroul Juridic.
  9 ex. 

 B.A.
